BG Официален вестник на Европейския съюз 261

31997D0427



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

РЕШЕНИЕ НА КОМИСИЯТА

от 25 юни 1997 година

относно определяне на специални условия за внос на живи двучерупчести мекотели, бодлокожи, ципести и морски коремоноги с произход от Австралия

(текст от значение за ЕИП)

(97/427/EО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/492/ЕИО на Съвета от 15 юли 1991 г. относно определяне на здравните условия за производството и пускането на пазара на живи двучерупчести мекотели (1), последно изменена с Акта за присъединяване на Австрия, Финландия и Швеция, и по-специално член 9 от нея,

като има предвид, че законодателството в Австралия посочва Department for Primary Industries and Energy — Australian Quarantine and Inspection Service — (AQIS) като отговорно ведомство за инспектиране на здравния статус на живи двучерупчести мекотели, бодлокожи, ципести и морски коремоноги и за контрол на хигиенните и санитарни условия на производство; като има предвид, че същото законодателство овластява AQIS да разрешава или забранява улова на живи двучерупчести мекотели, бодлокожи, ципести и морски коремоноги от някои области;

като има предвид, че AQIS и нейните лаборатории са в състояние да осъществяват ефективен контрол по прилагането на законите, които са в сила;

като има предвид, че компетентните власти в Австралия са поели задължението да съобщават редовно и своевременно на Комисията данните за наличието на планктон, съдържащ токсини, в зоните за улов;

като има предвид, че компетентните власти в Австралия са предоставили официални уверения относно изпълнението на изискванията, посочени в глава V от приложението към Директива 91/492/ЕИО, и изискванията, съответстващи на описаните в същата директива по отношение на класификацията на зоните на производство и предаване, одобряване на центровете за експедиция и пречистване, контрола на общественото здраве и производствения надзор; като има предвид, че по-специално за всяка евентуална промяна в зоните за улов трябва да се уведомява Общността;

като има предвид, че Австралия отговаря на условията за включване в списъка на третите страни, изпълняващи изискванията за съответствие, посочени в член 9 параграф 3, буква a) от Директива 91/492/ЕИО;

като има предвид, че Австралия желае да изнася за Общността замразени или преработени двучерупчести мекотели, бодлокожи, ципести и морски коремоноги;

като има предвид, че за тази цел съгласно член 9, параграф 3, буква б), ii) от Директива 91/492/ЕИО производствените зони, в които двучерупчести мекотели, бодлокожи, ципести и морски коремоноги могат да се улавят и изнасят за Общността, трябва да бъдат обозначени;

като има предвид, че специалните условия за внос се прилагат, без да се засягат решенията, взети съгласно Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (2), последно изменена с Директива 95/22/ЕИО (3);

като има предвид, че мерките, предвидени в настоящото решение, са в съответствие със становището на Постоянния ветеринарен комитет,

ПРИЕ НАСТОЯЩОТО РЕШЕНИЕ:

Член 1

Department for Primary Industries and Energy — Australian Quarantine and Inspection Service — (AQIS) е компетентният орган в Австралия за проверка и удостоверяване на обстоятелството, че живите двучерупчести мекотели, бодлокожи, ципести и морски коремоноги отговарят на изискванията на Директива 91/492/ЕИО.

Член 2

Живи двучерупчести мекотели, бодлокожи, ципести и морски коремоноги с произход от Австралия и предназначени за консумация от човека трябва да са с произход от разрешени производствени зони, посочени в приложението по-долу.

Член 3

Адресати на настоящото решение са държавите-членки.

Съставено в Брюксел на 25 юни 1997 година. За Комисията Franz FISCHLER Член на Комисията

(1) ОВ L 268, 24.9.1991 г., стр. 1.

(2) ОВ L 46, 19.2.1991 г., стр. 1.

(3) ОВ L 243, 11.10.1995 г., стр. 1.

ПРИЛОЖЕНИЕ

Производствени зони, които отговарят на условията, определени в приложение I, точка 1, буква a) от Директива 91/492/ЕИО

ГЕОГРАФСКИ ГРАНИЦИ